UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS METŲ SOCIALINIŲ PASLAUGŲ SRITIES DARBUOTOJO PREMIJOS BEI METŲ SOCIALINIO PARTNERIO APDOVANOJIMO SKYRIMO NUOSTATŲ PATVIRTINIMO

2025 m. vasario 13 d. Nr. TS-59

Utena

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 15 straipsnio 4 dalimi ir įgyvendindama Utenos rajono savivaldybės 2025-2027 metų strateginio veiklos plano, patvirtinto Utenos rajono savivaldybės tarybos 2025 m. vasario 13 d. sprendimu Nr. TS-54 „Dėl Utenos rajono savivaldybės 2025-2027 metų strateginio veiklos plano patvirtinimo“, 08-01-17 priemonę „Socialinių paslaugų srities darbuotojų ir socialinio partnerio skatinimas“, Utenos rajono savivaldybės taryba nusprendžia:

1.	Patvirtinti Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatus (pridedama).

2.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Marijus Kaukėnas

PATVIRTINTA

Utenos rajono savivaldybės tarybos

2025 m. vasario 13 d. sprendimu Nr. TS-59

Utenos rajono SAVIVALDYBĖS metų SOCIALINIŲ PASLAUGŲ SRITIES DARBUOTOJO premijos bei metų socialinio partnerio APDOVANOJIMO SKYRIMO NUOSTATAI

I SKYRIUS

BENDROSIOS NUOSTATOS

1.	Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatai (toliau – Nuostatai) nustato kandidatų atrankos kriterijus, kandidatų atrankos organizavimą, darbo grupės darbo organizavimą, premijos ir apdovanojimo skyrimo tvarką.

2.	Socialinio paslaugų srities darbuotojo (toliau – darbuotojas) premijos tikslas – įvertinti Utenos rajono savivaldybės (toliau – Savivaldybė) teritorijoje veikiančių įstaigų ir organizacijų darbuotojų, teikiančių socialines paslaugas Savivaldybės gyventojams veiklos rezultatus ir skatinti iniciatyvai bendruomeninėje veikloje socialinio darbo srityje.

3.	Metų socialinio partnerio (toliau – socialinis partneris) apdovanojimo tikslas – skatinti Savivaldybės teritorijoje veikiančių juridinių asmenų siekį prisidėti savo indėliu socialinio darbo srityje.

4.	Premijos dydis darbuotojui – 1500 eurų, skiriama iš Savivaldybės biudžeto lėšų, ir Savivaldybės mero padėka.

5.	Apdovanojimas socialiniam partneriui – Savivaldybės mero padėka.

6.	Kiekvienais metais skiriamos 6 premijos darbuotojams už 5 paskutinių metų (skaičiuojant iki skelbimo apie kvietimą teikti kandidatus) darbą su:

6.1. vaikais;

6.2. senjorais;

6.3. asmenimis su negalia;

6.4. šeimomis;

6.5. bendruomene;

6.6. asmenimis, patiriančiais krizę.

7.	Kiekvienais metais skiriama Savivaldybės mero padėka socialiniam partneriui už 5 paskutinių metų (skaičiuojant iki skelbimo apie kvietimą teikti kandidatus) nuopelnus socialinėje srityje.

8.	Premija ir Savivaldybės mero padėka tam pačiam darbuotojui, Savivaldybės mero padėka socialiniam partneriui gali būti skiriama ne anksčiau kaip po 5 metų nuo premijos ir Savivaldybės mero padėkos gavimo dienos.

II SKYRIUS

KANDIDATŲ ATRANKOS KRITERIJAI

9.	Darbuotojo atrankos kriterijai:

9.1.	pareigybė atitinka Socialinių paslaugų srities darbuotojų pareigybių sąrašo, patvirtinto Lietuvos Respublikos socialinės apsaugos ir darbo ministro 2014 m. spalio 13 d. įsakymu Nr. A1-487 „Dėl Socialinių paslaugų srities darbuotojų pareigybių sąrašo patvirtinimo“, 2 - 14 punktuose nurodytas pareigybes;

9.2.	dirba socialinių paslaugų įstaigose, sveikatos priežiūros, ugdymo įstaigose, nevyriausybinėse organizacijose ir pan. su vaikais, senjorais, asmenimis su negalia, šeimomis, patiriančiomis socialinę riziką, bendruomene;

9.3.	profesiniai pasiekimai (išskirtiniai darbuotojo praktinės veiklos rodikliai);

9.4.	novatoriškų idėjų siūlymas ir įgyvendinimas;

9.5.	turi autoritetą bendruomenėje, aktyvus bendruomeninėje veikloje, juo pasitiki paslaugų gavėjai, su kuriais jis dirba, yra pateikti palankūs klientų atsiliepimai apie darbuotojo veiklą;

9.6.	yra iniciatyvus, geba suburti kolegas bendram darbui ir sėkmingai dirba komandoje;

9.7.	dalyvavimas rajono, šalies visuomeninėje veikloje (draugijų veikla, asociacijos, ekspertų darbo grupės, komisijos, konferencijos, konsultacijos, straipsniai leidiniuose, periodinėje spaudoje ir kt.), dalyvavimas projektuose.

10.	Socialinio partnerio (juridinis asmuo) atrankos kriterijai:

10.1.	prisidėjo žmogiškaisiais ištekliais organizuojant ir teikiant socialines paslaugas Savivaldybės gyventojams;

10.2.	aktyviai, veiksmingai ir kūrybiškai veikia vietos bendruomenėje socialinio darbo srityje, inicijuoja ir plėtoja savanorių veiklą.

10.3.	vykdo socialinio darbo veiklą, įgyvendina socialinius projektus, susijusius su socialinių paslaugų teikimu ar jų organizavimu.

III SKYRIUS

KANDIDATų ATRANKos ORGANIZAVIMAS

11.	Kvietimas teikti kandidatų siūlymus darbuotojo premijai ir socialinio partnerio apdovanojimo skyrimui skelbiamas Savivaldybės interneto svetainėje www.utena.lt.

12.	Kandidatus darbuotojo premijai ir socialinio partnerio apdovanojimui gauti teikia socialinių paslaugų įstaigos, sveikatos priežiūros įstaigos, nevyriausybinės organizacijos, įstaigos, dirbančios su vaikais, senjorais, asmenimis su negalia, šeimomis, bendruomene, patiriančiais krizę asmenimis ir kt.

13.	Viena įstaiga/organizacija darbuotojo premijai gauti teikia:

13.1. ne daugiau kaip vieną kandidatą įstaiga, kurioje dirba iki 50 darbuotojų;

13.2. ne daugiau kaip du kandidatus įstaiga, kurioje dirba daugiau nei 50 darbuotojų.

14.	Savivaldybės administracijai iki einamųjų metų rugsėjo 10 dienos pateikiamas nustatytos formos siūlymas/ai (Nuostatų 1 ir 2 priedai). Kartu su siūlymu būtina pateikti kandidato sutikimą dėl asmens duomenų tvarkymo (Nuostatų 3 priedas).

15.	Siūlymas/ai turi būti:

15.1.	siunčiami paštu arba pristatoma adresu: Utenos rajono savivaldybės administracijos 103 kab., Utenio a. 4, LT- 28503 Utena,

15.2.	pateikiami elektroniniu būdu: el. p. info@utena.lt arba per administracinių ir viešųjų elektroninių paslaugų portalą www.epaslaugos.lt.

16.	Elektroniniu būdu teikiami siūlymas/ai turi būti pasirašyti saugiu elektroniniu parašu.

17.	Kitais, Nuostatų 15 punkte nurodytais būdais, gautas arba kitais adresais įteiktas siūlymas/ai neregistruojami ir nevertinami.

18.	Savivaldybės administracija pateikia gautus kandidatų siūlymus darbuotojo premijoms ir socialiniam partnerio apdovanojimui gauti Metų socialinių paslaugų srities darbuotojo premijos ir metų socialinio partnerio apdovanojimo skyrimo atrankos darbo grupei (toliau – Darbo grupė) susipažinti likus ne mažiau nei 2 darbo dienoms iki Darbo grupės posėdžio.

IV SKYRIUS

DARBO GRUPĖS DARBO ORGANIZAVIMAS

19.	Savivaldybės mero potvarkiu sudaroma 5 narių (socialinę sritį kuruojantis vicemeras, 2 Savivaldybės administracijos atstovai, Savivaldybės administracijos tarpinstitucinio bendradarbiavimo koordinatorius, 1 socialinių darbuotojų profesinės sąjungos deleguotas atstovas) Darbo grupė.

20.	Darbo grupės pirmininkas, Darbo grupės pavaduotojas ir Darbo grupės sekretorius skiriami Savivaldybės mero potvarkiu. Darbo grupės sekretorius nėra Darbo grupės narys.

21.	Darbo grupės darbui vadovauja Darbo grupės pirmininkas, o jam nesant – Darbo grupės pirmininko pavaduotojas.

22.	Darbo grupės funkcijos:

22.1.	svarsto kandidatų veiklą, jų darbo rezultatus;

22.2.	atrenka kandidatus pagal Nuostatų 9 ir 10 punktuose nurodytus atrankos kriterijus;

22.3.	teikia Savivaldybės merui siūlymus dėl darbuotojo premijos ir socialinio partnerio apdovanojimo skyrimo.

23.	Darbo grupės nariai, vykdydami jiems pavestas funkcijas, turi teisę:

23.1.	gauti iš Savivaldybės administracijos informaciją, reikalingą atrankos vykdymui;

23.2.	atsisakyti siūlyti skirti premiją asmeniui, apie kurį pateikti duomenys neatitinka kandidatų atrankos kriterijų, nurodytų Nuostatuose.

24.	Darbo grupės nariai, vykdydami jiems pavestas funkcijas, privalo:

24.1.	vykdyti funkcijas, nurodytas šiuose Nuostatuose;

24.2.	pranešti Darbo grupės posėdžio dalyviams ir nusišalinti nuo klausimo svarstymo, jei dėl jo dalyvavimo balsuojant gali kilti viešųjų ir/ar privačių interesų konfliktas.

25.	Darbo grupės pirmininkas (jam nesant – Darbo grupės pavaduotojas):

25.1.	planuoja ir organizuoja Darbo grupės darbą;

25.2.	yra atsakingas už paruoštą informaciją apie kandidatus ir jos pristatymą Darbo grupės nariams;

25.3.	pasirašo Darbo grupės posėdžių protokolus ir kitus su Darbo grupės veikla susijusius dokumentus.

26.	Darbo grupės sekretoriaus funkcijos:

26.1.	ne vėliau kaip prieš 2 darbo dienas praneša Darbo grupės nariams ir kitiems į posėdį kviečiamiems asmenims apie Darbo grupės posėdžio laiką, vietą, pateikia jiems su Darbo grupės pirmininku suderintą posėdžio medžiagą ir darbotvarkę. Jei Darbo grupės posėdis organizuojamas nuotoliniu ar mišriuoju būdu, Darbo grupės sekretorius elektroniniu paštu ne vėliau kaip prieš vieną darbo dieną iki Darbo grupės posėdžio dienos Darbo grupės nariams išsiunčia prisijungimo duomenis prie nuotoliniu būdu organizuojamo Darbo grupės posėdžio;

26.2.	protokoluoja Darbo grupės posėdžius;

26.3.	tvarko su Darbo grupės darbu susijusius dokumentus, kaupia ir sistemina surinktą medžiagą, vykdo kitus Darbo grupės sprendimus ir (ar) Darbo grupės pirmininko nurodymus.

27.	Darbo grupės veiklos forma yra posėdžiai.

28.	Darbo grupės posėdžiai gali būti organizuojami mišriu, nuotoliniu būdu, pasitelkus informacines bei ryšių technologijas ir užtikrinus asmenų, dalyvaujančių posėdyje, tapatybės nustatymą.

29.	Darbo grupės siūlymai įforminami Darbo grupės posėdžio protokole, kurį pasirašo Darbo grupės pirmininkas (jam nesant – Darbo grupės pavaduotojas) ir sekretorius.

30.	Darbo grupės narys, negalintis dalyvauti posėdyje dėl pateisinamų priežasčių, privalo apie tai informuoti Darbo grupės pirmininką.

31.	Darbo grupės posėdžiai teisėti, jei juose dalyvauja ne mažiau kaip pusė Darbo grupės narių.

32.	Darbo grupė, vertindama siūlymus, vadovaujasi sąžiningumo, konfidencialumo, nešališkumo ir atsakingumo principais ir pasirašo konfidencialumo pasižadėjimo (Nuostatų 4 priedas) ir nešališkumo deklaracijos ( Nuostatų 5 priedas) formas.

33.	Darbo grupė, išnagrinėjusi pateiktus dokumentus, atviru balsavimu balsų dauguma išrenka kandidatus darbuotojo premijoms ir socialinio partnerio apdovanojimui gauti. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų „už“ gauta tiek pat, kiek „prieš“, taip pat kai balsų „už“ gauta tiek pat, kiek „prieš“ ir susilaikiusių kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, balsavimas tęsiamas po 5-10 minučių pertraukos. Jeigu po pertraukos balsuojant balsai vėl pasiskirsto po lygiai, lemia posėdžio pirmininko balsas.

34.	Darbo grupės siūlymas turi būti priimtas ne vėliau kaip iki einamųjų metų rugsėjo 23 d.

V SKYRIUS

PREMIJŲ IR APDOVANOJIMŲ SKYRIMO TVARKA

35.	Darbuotojo premija skiriama Savivaldybės mero potvarkiu, atsižvelgiant į Darbo grupės siūlymą.

36.	Savivaldybės mero padėka skiriama Savivaldybės mero potvarkiu, atsižvelgiant į Darbo grupės siūlymą.

37.	Premijos darbuotojui ir apdovanojimas socialiniam partneriui įteikiami einamųjų metų Lietuvos socialinių darbuotojų dienos proga. Apie premijų ir apdovanojimų skyrimą paskelbiama viešai Savivaldybės interneto puslapyje www.utena.lt.

38.	Darbuotojas, kuriam paskirta premija, Savivaldybės administracijai pateikia laisvos formos prašymą pervesti premiją į jo nurodytą atsiskaitomąją sąskaitą.

VI SKYRIUS

BAIGIAMOSIOS NUOSTATOS

39.	Darbo grupės posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka.

40.	Darbo grupės veiklai reikalingą techninę pagalbą ir priemones užtikrina Savivaldybės administracija.

41.	Darbo grupės posėdžio darbo organizavimo procedūrinius klausimus, nenumatytus šiuose Nuostatuose, sprendžia Darbo grupės pirmininkas.

_______________________

Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatų

1 priedas

(Siūlymo metų socialinių paslaugų srities darbuotojo premijos forma)

________________________________________________________________________

(fizinio asmens vardas ir pavardė / juridinio asmens pavadinimas)

20.... m............................... d.

SIŪLYMAS METŲ SOCIALINIŲ PASLAUGŲ SRITIES DARBUOTOJO PREMIJOS SKYRIMUI

1. Kandidato vardas ir pavardė, elektroninio pašto adresas, telefono numeris

2. Kandidato darbovietė

3. Kandidato pareigybė, tikslinė gavėjų grupė, su kuria dirba

4. Kandidato darbo stažas įstaigoje ar organizacijoje

5. Išsami informacija apie kandidato darbus ir nuopelnus:

Eil. Nr.	Kriterijus ir veikla	Trumpas aprašymas
1	Profesiniai pasiekimai (išskirtiniai darbuotojo praktinės veiklos rodikliai) per 5 paskutinius metus (skaičiuojant iki skelbimo apie kvietimą teikti kandidatus)
2	Novatoriškų idėjų siūlymas ir įgyvendinimas per 5 paskutinius metus (skaičiuojant iki skelbimo apie kvietimą teikti kandidatus)
3.	Kandidatas turi autoritetą bendruomenėje, yra aktyvus bendruomeninėje veikloje, juo pasitiki paslaugų gavėjai, su kuriais jis dirba, yra pateikti palankūs klientų atsiliepimai apie darbuotojo veiklą per 5 paskutinius metus (skaičiuojant iki skelbimo apie kvietimą teikti kandidatus)
4.	Kandidatas yra iniciatyvus, geba suburti kolegas bendram darbui ir sėkmingai dirba komandoje per 5 paskutinius metus (skaičiuojant iki skelbimo apie kvietimą teikti kandidatus)
5.	Dalyvavimas rajono, šalies visuomeninėje veikloje (draugijų veikla, asociacijos, ekspertų Darbo grupės, konferencijos, konsultacijos, straipsniai leidiniuose, periodinėje spaudoje ir kt.), dalyvavimas projektuose

PASTABA. Teikimo apimtis – ne daugiau kaip 4 A4 formato lapai.

Siūlymo teikėjas:

____________________________________________	(teikiančiosios organizacijos pavadinimas, vadovo vardas, pavardė, parašas, kontaktinis tel. Nr. informacijos pasitikslinimui)

20__ m. ___________ d.

________________________________

Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatų

2 priedas

(Siūlymo metų socialinio partnerio apdovanojimo forma)

________________________________________________________________________

(juridinio asmens pavadinimas)

20.... m............................... d.

SIŪLYMAS METŲ SOCIALINIO PARTNERIO APDOVANOJIMO SKYRIMUI

1. Juridinio asmens pavadinimas

2. Elektroninio pašto adresas, telefono numeris

3. Veiklos pobūdis

4. Išsami informacija apie kandidato darbus ir nuopelnus:

Eil. Nr.	Kriterijus ir veikla	Trumpas aprašymas
1.	Prisidėjo žmogiškaisiais ištekliais organizuojant ir teikiant socialines paslaugas Utenos rajono gyventojams per 5 paskutinius metus (skaičiuojant iki skelbimo apie kvietimą teikti kandidatus)
2.	Fizinis ar juridinis asmuo aktyviai, veiksmingai ir kūrybiškai veikia vietos bendruomenėje socialinio darbo srityje, inicijuoja ir plėtoja savanorių veiklą per 5 paskutinius metus (skaičiuojant iki skelbimo apie kvietimą teikti kandidatus)
3.	vykdo socialinio darbo veiklą, įgyvendina socialinius projektus, susijusius su socialinių paslaugų teikimu ar jų organizavimu per 5 paskutinius metus (skaičiuojant iki skelbimo apie kvietimą teikti kandidatus)

PASTABA. Teikimo apimtis – ne daugiau kaip 4 A4 formato lapai.

Siūlymo teikėjas:

____________________________________________	(teikiančiosios organizacijos pavadinimas, vadovo vardas, pavardė, parašas, kontaktinis tel. Nr. informacijos pasitikslinimui)

20__ m. ___________ d.

________________________________

Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatų

3 priedas

(Sutikimo dėl asmens duomenų tvarkymo forma)

Utenos rajono savivaldybės administracijai

SUTIKIMAS DĖL ASMENS DUOMENŲ TVARKYMO

____________________

(Data)

Aš, _________________________________________________________________________ ,

(vardas, pavardė)

sutinku, kad Duomenų valdytojas – Utenos rajono savivaldybės administracija, juridinio asmens kodas 188710442,Utenio a. 4, Utena, tel. +370 389 61622, el. pašto adresas: info@utena.lt (toliau – Administracija ), tvarkytų mano asmens duomenis:

□ vardą, pavardę, pareigas, (darbovietę) – svarstyti mano kandidatūrą dėl Premijos skyrimo ir atlikti su Premijos skyrimu susijusią procedūrą;

□ telefono numerį, elektroninio pašto adresą – siųsti man pranešimus telefonu ir/ar elektroniniu paštu, siekiant prireikus suteikti ir/ar gauti papildomos informacijos;

□ gimimo datą – identifikuoti mane;

□ vardą, pavardę, pareigas, darbovietę – paviešinti informaciją apie premijos skyrimą man. Mano asmens duomenys bus tvarkomi ir saugomi laikantis teisės aktų, reglamentuojančių dokumentų valdymą, reikalavimų nuo mano sutikimo gavimo momento.

Esu informuotas (-a), kad galiu bet kuriuo metu atšaukti duotą sutikimą.

Taip pat esu informuotas (-a), kad vadovaujantis ES Bendrojo duomenų apsaugos reglamento (toliau – BDAR) 15, 16, 17, 21 straipsniuose įtvirtintomis asmens duomenų subjekto teisėmis ir nustatyta tvarka, turiu teisę:

1)	žinoti (būti informuotas) apie mano asmens duomenų tvarkymą;

2)	susipažinti su savo asmens duomenimis ir kaip jie yra tvarkomi;

3)	reikalauti sunaikinti mano asmens duomenis arba sustabdyti mano asmens duomenų tvarkymo veiksmus, kai duomenys tvarkomi nesilaikant BDAR ir kitų asmens duomenų tvarkymą reglamentuojančių teisės aktų nuostatų;

4)	nesutikti, kad būtų tvarkomi mano asmens duomenys.

Asmens duomenys – bet kuri informacija, susijusi su fiziniu asmeniu – Duomenų subjektu, kurio tapatybė yra žinoma arba gali būti tiesiogiai ar netiesiogiai nustatyta, visų pirma, naudojant tokius identifikatorius kaip: vardas, pavardė, buvimo vietos duomenys, naudojant vieną iš jų ar kelis to fizinio asmens fizinės, fiziologinės, ekonominės, kultūrinės ar socialinės tapatybės požymius. Specialieji asmens duomenys susiję su asmens sveikata, etnine kilme ir kt.

Asmenys, norintys gauti daugiau informacijos, susijusios su asmens duomenų tvarkymu Utenos rajono savivaldybės administracijoje, gali kreiptis į asmenį, atliekantį duomenų apsaugos pareigūno funkciją Utenos rajono savivaldybės administracijoje: Justina Kavarskienė, tel. +370 389 63987, el. paštas dap@utena.lt.

Turiu teisę skųsti Administracijos veiksmus (neveikimą) priežiūros institucijai – Valstybinei duomenų apsaugos inspekcijai L. Sapiegos g. 17 (II aukštas), 10312 Vilnius, tel. (8 5) 271 2804, 279 1445, el. paštas ada@ada.lt ir teismui Lietuvos Respublikos įstatymų nustatyta tvarka.

_________________	___________	_________________________

(data)	(parašas)	(vardas pavardė)

Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatų

4 priedas

KONFIDENCIALUMO PASIŽADĖJIMAS

____________________

(Data)

Aš, ____________________________________________________________, būdamas (-a)

(Vardas ir pavardė)

metų socialinių paslaugų srities darbuotojo premijos ir metų socialinio partnerio apdovanojimo atrankos Darbo grupės (toliau – Darbo grupė) __________________________________pasižadu:

(pareigos Darbo grupėje)

1.	Saugoti ir naudoti informaciją, kuri man taps žinoma, esant Darbo grupės nariu (-e) ar Darbo grupės sekretoriumi (-e);

2.	Man patikėtus dokumentus, asmens duomenis ir kitus duomenis saugoti tokiu būdu, kad tretieji asmenys neturėtų galimybės su jais susipažinti ar jais pasinaudoti, neatskleisti tretiesiems asmenims informacijos, kuri man taps žinoma, esant Darbo grupės nariu (-e) ar Darbo grupės sekretoriumi (-e);

3.	Nepasilikti jokių man pateiktų dokumentų kopijų.

______________________

(Parašas)

Utenos rajono savivaldybės metų socialinių paslaugų srities darbuotojo premijos bei metų socialinio partnerio apdovanojimo skyrimo nuostatų

5 priedas

NEŠALIŠKUMO DEKLARACIJA

____________________

(Data)

Aš, __________________________________________________________, būdamas (-a)

(Vardas ir pavardė)

metų socialinių paslaugų srities darbuotojo premijos ir metų socialinio partnerio apdovanojimo atrankos Darbo grupės (toliau – Darbo grupė) ___________________________________ pasižadu:

(pareigos Darbo grupėje)

1.	Savo pareigas atlikti objektyviai, dalykiškai, be išankstinio nusistatymo, vadovaudamasis (-si) įstatymų skaidrumo, nešališkumo, teisėtumo, sąžiningumo principais;

2.	Informuoti Darbo grupės pirmininką apie galimą interesų konfliktą ir nusišalinti nuo dalyvavimo tolesnėje sprendimų priėmimo procedūroje.

3.	Esu informuotas (-a), kad, kilus šališkumo ar interesų konflikto grėsmei, galiu būti nušalintas (-a) nuo dalyvavimo tolesnėje procedūroje.

_________________________

(Parašas)